Oficialusis leidinys L 122 , 17/05/1991 p. 0002 - 0003



Tarybos reglamentas (EEB) Nr. 1284/91 1991 m. gegužės 14 d. iš dalies keičiantis Reglamentą (EEB) Nr. 3975/87, nustatantį konkurencijos taisyklių taikymo oro transporto sektoriaus įmonėms tvarką EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį ir ypač į jos 87 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi 1990 m. liepos 24 d. Tarybos reglamento (EEB) Nr. 2342/90 dėl tvarkaraštyje nustatytų oro transporto paslaugų kainų [4] ir Reglamento (EEB) Nr. 2343/90 [5]dėl patekimo į rinką ir dėl pasidalijimo keleivių vietų skaičiumi nuostatos numato tolimesnį įkainių sistemos Bendrijoje liberalizavimą; kadangi Bendrijos oro transporto politika, tenkindama oro transporto paslaugų vartotojų interesus, leidžia vežėjams konkuruoti ir tuo prisideda prie dinamiškesnės industrijos kūrimo, Komisija, iškilus pavojui konkurento teikiamoms paslaugoms arba oro linijų kompanijos egzistavimui, privalo turėti galimybę imtis skubių veiksmų tais atvejais, kai oro vežėjai užsiima prieštaraujančia konkurencijos taisyklėms veikla ir tokiais savo veiksmais gali padaryti nepataisomą žalą konkurencinei sistemai; kadangi tikslinga numatyti specialią darbo tvarką, pagal kurią Komisija nedelsdama galėtų taikyti konkurencijos taisykles tais atvejais, jei būtina skubiai užkirsti kelią ar imtis priemonių prieš konkurenciją ribojančius veiksmus; kadangi ši darbo tvarka susijusioms įmonėms turėtų suteikti galimybę raštu pareikšti nuomonę dėl prieštaravimus sukeliančių klausimų; kadangi dėl to būtina iš dalies pakeisti Reglamentą (EEB) Nr. 3975/87 [6], PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 3975/87 iš dalies pakeičiamas taip: 1. įterpiamas šis straipsnis: "4a straipsnis Laikinosios priemonės prieš konkurenciją ribojančius veiksmus 1) Nepažeisdama 4 straipsnio 1 dalies taikymo, kai Komisija turi aiškių prima facie įrodymų, kad tam tikri veiksmai prieštarauja Sutarties 85 arba 86 straipsniams ir gali tiesiogiai kelti grėsmę arba daryti įtaką oro transporto paslaugoms, kai tam tikrai paslaugai ar oro linijų kompanijai apsaugoti įprastos darbo tvarkos nepakanka, Komisija savo sprendimu gali taikyti laikinąsias priemones, užtikrinančias, kad šie veiksmai nebūtų įgyvendinti arba nutraukti jų įgyvendinimą ir duoti reikiamus nurodymus, kurie užkerta tokių veiksmų plitimą iki tol, kol bus priimtas sprendimas pagal 4 straipsnio 1 dalį. 2. Pagal šio straipsnio 1 dalį priimtas sprendimas taikomas ne ilgiau kaip šešis mėnesius. 8 straipsnio 5 dalis netaikoma. Komisija ne ilgesniam kaip trijų mėnesių laikotarpiui gali atnaujinti pirminį sprendimą, su pakeitimais arba be jų. Tokiu atveju taikoma 8 straipsnio 5 dalis."; 2) prie 13 straipsnio 1 dalies pridedamas šis punktas: "e) laikytis bet kokios priemonės, taikomos pagal 4a straipsnį."; 3) 16 straipsnio 1 dalyje po "4" įterpiama "4a". 2 straipsnis Šis reglamentas įsigalioja kitą dieną nuo jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1991 m. gegužės 14 d. Tarybos vardu Pirmininkas J. F. Poos [1] OL C 155, 1990 6 26, p. 7 ir OL C 101, 1991 4 18, p. 19. [2] OL C 48, 1991 2 25, p. 166. [3] OL C 41, 1991 2 18, p. 44. [4] OL L 217, 1990 8 11, p. 1. [5] OL L 217, 1990 8 11, p. 8. [6] OL L 374, 1987 12 31, p. 1. --------------------------------------------------